section_heading: NBA
paragraph_text: Bargnani je izabran u 1. krugu (1. ukupno) NBA drafta 2006. od strane Toronto Raptorsa, čime je postao prvi europski košarkaš u povijesti kojem je to uspjelo. Za Raptorse je debitirao 1. studenog 2006. u dvoboju protiv New Jersey Netsa, kada je u 8 odigranih minuta zabilježio 2 poena, 2 skoka i 2 blokade. Sredinom sezone, Bargnani je izabran za novaka mjeseca siječnja 2007. Zajedno s tadašnjim suigračem Garbajosom sudjelovao je na NBA All-Star susretu 2007. između Rookiea i Sophomoresa. Nakon All-Star pauze, Bargnani je popravio svoj učinak i prosječno je nakon 12 odigranih utakmica u veljači 2007. postizao 14.3 poena i 3.9 skokova. Dobre igre donijele su mu priznanje za najboljeg novaka mjeseca veljače 2007.